open-index/open-wikipedia-markdown huggingface dataset:
Museo Terramar

**Museo Terramar** ta un museo históriko-arkeológiko na Kralendijk, kapital di Boneiru.

## Historia
E museo a habri su porta ofisialmente dia 5 di ougùstùs 2016, den un edifisio monumental restourá, konosí komo e eks-Kas Van der Dijs, situá na Kaya Isla Riba 3 (antes Kaya J.N.E. Craane 6 i antes ku esei Bernardweg), den sentro di Kralendijk. E edifisio, tipo kas di hala, ta un monumento protehi ku ta data di e époka kolonial. El a wòrdu rekonstruí i integrá den e kompleho Terramar den un forma ku ta kombiná herensia ku infrastruktura moderno. Despues di un restourashon na 1978 e kas tabata den uso komo ofisina pa vários servisio di gobièrnu, entre nan DOW, servisio di distribushon di awa i departamento di konstrukshon i superviskon di Bibienda.

## Kolekshon
Su kolekshon permanente ta enfoká, for di diferente perspektiva, riba e periodonan mas importante di e historia di Boneiru, dentro di region karibense. E ta duna atenshon entre otro na inisio di historia kolonial, e promé habitantenan di Boneiru, e estilo di bida di e indjannan promé ku sklabitut i e rol di e isla den komersio di salu den e region.

## Organisashon
E museo ta operá bou di un fundashon, ku ta traha huntu ku instansianan lokal, investigadó sientífiko i universidatnan internashonal manera Universiteit Utrecht pa amplia konosementu i partisipashon di komunidat den tema di herensia. Direktor di e museo ta Jude Finies. 

## Mira tambe
* Lista di museo na Hulanda Karibense

## Link eksterno
*  Museo Terramar (Boneiru)
Carla van Leeuwen

**Carla Adolphine van Leeuwen** (☆ 15 di ougùstùs 1955 na Caracas – † 28 di  ougùstùs 1980 na Willemstad) tabata un poeta di Kòrsou. Den poesia kurasoleño na idioma hulandes e ta okupá, huntu ku e poetanan Oda Blinder i Aletta Beaujon, un lugá úniko.

## Biografia
Carla van Leeuwen tabata yu di Dorothy Debrot i di outor i poeta Boeli van Leeuwen. E tabatin un ruman hòmber i un dos ruman muhé menor. Na 1959, na edat di kuater aña, e ta muda pa Kòrsou. E tabata alumno di Dr. A. Schweitzerschool i despues PSC. E ta bai Hulanda pa studia idioma spaño, pero su estadia tabata breve. Bek na Kòrsou e ta kontinua su estudio na Akademia Pedagógiko. Aki el a kuminsa skirbi poema i manera mayoria poeta el a kuminsa publiká su obranan den revista, entre otro den Kristòf. Na edat di 24 aña Van Leeuwen ta debutá ku e kolekshon *Because*. Esaki tabata kontene diessinku poema, shete na hulandes i ocho na ingles. Segun resensia di Enrique Muller e kolekshon, sin ni sikiera usa e palabranan polítika, pobresa, odio, lucha of eksplotashon, tabata representa un krítika implísito riba sosiedat. Otro tema hopi trata den su poesia ta e posishon di edat intermedio entre mucha i adulto. Un posishon ku no tabata fasil pa Van Leeuwen mes, kende tabata konsidera amor importante pa kombatí sentimentunan molestoso.

Na 1980 i ku apenas 25 aña, el a pone un fin trágiko na su bida dor di bula for di Koningin Julianabrug. Motibu pa cual su kolekshon di obranan ta limita. Na 2019 a deskubri diferente obra sin publiká, entre otro un kolekshon titulá *Interval* i algun poema los. Kombinando esakinan ku su promé kolekshon a saka un publikashon di 44 poema na 2021 bou di e título *Because en andere gedichten*.

Na 1979 el a kasa ku Cor de Boer.

## Obra
* 1979 - *Because*, Sticusa
* 2021 - *Because en andere gedichten*, Uitgeverij In de Knipscheer
Delcy Rodríguez

**Delcy Eloína Rodríguez Gómez** (☆ 18 di mei 1969 na Caracas) ta un abogado, diplomátiko i polítiko venezolano, ku ta visepresidente di Venezuela desde 2018. Aktualmente e ta fungi komo presidente interino despues ku Merka a kaptura i tumba presidente Nicolás Maduro na yanüari 2026. Rodríguez a okupá vários funshon durante e presidensia di Hugo Chávez i Nicolás Maduro. E tabata minister di Komunikashon i Informashon (2013-2014); minister di Relashonnan Eksterior (2014-2017), miembro i presidente di e Asamblea Nashonal Konstituyente (2017-2018) i minister di Petroli (2024-2025). Na 2018 el a uni na e partido *"Movimento Somos Venezuela"* (MSV).

Kontra su persona Union Oropeo, Merka i Canada a impone varios sanshon pa motibu di violashon di derechonan humano i e krisis polítiko den e pais.

Delcy Rodríguez a nase na Caracas, komo yu di Delcy Gómez i e polítiko Jorge Antonio Rodríguez, kende tabata fundadó di e partido marksista Liga Sosialista. Su ruman Jorge Rodríguez Gómez, sikiatra i polítiko, ta sirbi desde 2021 komo presidente di e asamblea nashonal di Venezuela.
Van Leeuwen

**Van Leeuwen** ta un fam di origen hulandes ku ta eksisti desde siglo 13. E tin presensia na e isla di Kòrsou desde 1887.

E por referi na:

## Hende

* Piet Hendrik van Leeuwen (1893-1959), gezaghebber di Boneiru i despues di Islariba; su yu:
** Boeli van Leeuwen (1922-2007), eskritor i poeta antiano; su yu:
*** Carla van Leeuwen (1955-1980), poeta kurasoleño

## Otro
* Premio Boeli van Leeuwen
The Adventures of Jimmy Neutron, Boy Genius

**The Adventures of Jimmy Neutron, Boy Genius** (Papiamento: *E aventuranan di Jimmy Neutron, Mucha Genial*) ta un serie anima mericano, crea dor di John A. Davis pa transmision na e canal di television Nickelodeon. E serie ta sigui e bida di Jimmy Neutron y su cinco miho amigo: Carl Wheezer, Sheen Estevez, Goddard, Cindy Vortex y Libby Folfax. 
E ta basa riba e pelicula *Jimmy Neutron: Boy Genius* di 2001 y ta consisti di tres temporada cu 61 episodio. Na Merca el a wordo transmiti di 20 di juli 2002 te 25 di november 2006 riba Nickelodeon. 

## Actor y personahenan

* Debi Derryberry como Jimmy Neutron
* Rob Paulsen como Carl Wheezer y Principal Willoughby
* Jeffrey Garcia como Sheen Estevez
* Carolyn Lawrence como Cindy Vortex
* Crystal Scales como Libby Folfax
* Frank Welker como Goddard
* Mark DeCarlo como Hugh Neutron
* Megan Cavanagh como Judy Neutron
* Andrea Martin como sra. Winfred Fowl
* Tim Curry como profesor Finbarr Calamitous
* Phil LaMarr como Bolbi Stroganovsky

## Link eksterno
* 
* The Adventures of Jimmy Neutron, Boy Genius, Rotten Tomatoes
* The Adventures of Jimmy Neutron, Boy Genius, Metacritic
Gro Harlem Brundtland

**Gro Harlem Brundtland** (☆ 20 di aprel 1939 na Bærum, Noruega) ta un médiko i polítiko norwedji. E tabata promé minister di Noruega na tres okashon (1981, 1986-1989 y 1990-1996). E tabata e promé hende muhé pa bira premier di e pais i, entre 1981 i 1992, e promé pa bira lider di e Partido Laboral. Komo premier e mester a enfrentá e krisis ekonómiko severo di dékada 1980 i a bira konosí komo "mama di e pais". Previamente e tabata minister di medio ambiente di Noruega di 1974 te 1979. 

Den kampo internashonal Bruntland tabata direktor-general di e Organisashon Mundial di Salú di 1998 pa 2003 i na 2007 e keda nombrá delegado spesial pa Kambio di Klima di Nashonnan Uni. E ta konosí tambe pa a presidí e Komishon Brundtland, ku na 1987 a presenta na Nashonnan Uni e Rapòrt Brundtland tokante desaroyo sostenibel.

Den e elekshon munisipal di Oslo na 2023 el a postulá su mes komo kandidato pa Partido Laboral, logrando un asiento den konseho munisipal.

Na 1960 el a kasa ku Arne Olav Brundtland i huntu nan tin kuater yu.
Lista di Antianista

Lista di **Antianista**, esta practicantenan di estudionan cientifico antiano cu enfoke riba nan specialismo.

#### A

*  Eva Abraham-van der Mark † (historia, literatura)
*  Luc Alofs (historia, antropologia cultural 
#### B
*  Lucille Berry-Haseth (Papiamentu)
*  Aart Broek (literatura)

#### C
*  Henny Coomans † (geologia, folklor)
*  Maritza Coomans-Eustatia † (historia, literatura)
#### D
*  Luis H. Daal † (historia)
*  Ronald Donk † (historia)
*  Cees Dubelaar † (petroglifa)
#### E
*  Liesbeth Echteld (literatura)
*  Piet Emmer (historia, sclavitud)

#### G

*  Cornelis Goslinga † (historia) 
*  Klaas de Groot (literatura)
*  Francio Guadeloupe (sociologia)
*  Trudi Guda (antropologia cultural, crioyonan)
#### H
*  Fred de Haas (literatura)
*  Henry Habibe (literatura)
*  Johannes (Joop) Halman (ciencia inovativo y musica) 
*  Johan Hartog  † (historia)
*  Carel de Haseth (cultura)
*  May Henriquez † (literatura)
*  Jeroen Heuvel (literatura)
*  Pim Heuvel † (literatura)
*  Pieter Wagenaar Hummelinck † (biologia)
#### J
*  John Jansen van Galen (historia siglo 20)
*  Edsel Jesurun (historia)
#### K
*  Michiel van Kempen (literatura)
#### L

*  Armando Lampe (teologia, historia)
#### M
*  Adi Martis (historia, epoca pre-colonial)
*  Frank Martinus Arion † (linguistica, literatura)
*  Peter Meel (historia politico contemporaneo)
*  W.R. Menkman † (historia)
#### N

*  G.A. Nagelkerke (bibliografia)
#### O
*  Gert Oostindie (historia)
*  Olga Orman † (cultura oral)
*  J.J. Oversteegen † (literatura)
#### P

*  Edgar Palm (musica)
*  Ineke Phaf (literatura)
*  Jorge (Chando) Pietersz (historia)
*  Florimon van Putte (lexicografia)
*  Igma van Putte-de Windt (linguistica, lexicografia)

#### R

*  Robert Rojer (musica y medicina)
*  Irene Rolfes (bibliografia)
*  René Römer † (folklor)
*  Alice van Romondt (cultura)
*  Jos de Roo † (literatura)
*  Wim Rutgers (literatura)
#### S
*  Ronald Severing (linguistica, didactica)
*  Maria Severing-Halman (linguistica, didactica)
*  G.J. Staal † (historia)
*  F. Staehelin † (historia, crioyonan)
*  Louise van der Steen † (biologia)

#### T
*  Coenraad Liebrecht Temminck Groll † (arkitectura)
#### W
*  Andries van der Wal (literatura)
*  Johan van de Walle † (historia)
*  Freek van Wel (linguistica y literatura)
*  Jan Hugo Westermann † (biologia)

## Mira tambe
* Lista di Papiamentista
Johann Rudolf Lauffer

**Johann Rudolf Lauffer** (☆ 7 di novèmber 1752 na Zofingen, Suisa – † 24 di desèmber 1833 na Kòrsou) tabata un militar, atministrador kolonial i negosiante di Kòrsou di origen suiso. Na aña 1776 el a establesé su mes na e isla di Kòrsou. Despues di un golpi di estado militar dia 1 di desèmber 1796 el a bira gobernador interino di Kòrsou i Dependensianan i susesor di Jan Jacob Beaujon. Dia 18 di febrüari 1799 a keda nombrá gobernador, kual funshon el a okupá te 13 di yanüari 1803.  Na su fayesimentu, na edat di 81 aña, e tabata un di e habitantenan mas riko di e isla. E tabata entre otro doño di e plantashinan Bleinheim, Eenzaamheid i Nooitgedacht, tambe konosí komo Heintje Kool. 

## Matrimonio
Dia 5 di februari 1786 Lauffer a kasa ku Petronella Rojer, nasí na 1742 na Kòrsou, yu di Hermanus Rojer i Sarah Gijsbertha Veeris i biuda di kapitan Adriaan Adriaansen. Petronella Rojer a fayesé sin yiu i a wòrdu derá na Kòrsou dia 22 di novèmber 1800.

Lauffer a kasa pa di dos biaha na Kòrsou dia 20 di òktober 1830 ku Hermina Corpus (van Groot) Davelaar, nasé dia 3 di yüni 1777 na Kòrsou, doño di un kas (no. 231) na Pietermaai i úniko heredero di su tanta Maria Beatrix Gayde for di ken el a heredá Plantashi Vredenberg na 1828. Na 1863 e biuda di Lauffer ta aparece riba e lista di Doñonan di Esklabo di Kòrsou ku diesseis esklabo, tur den e distrito di Willemstad, pa kual el a haya kompensashon di fl 3.000 en konekshon ku abolishon di sklavitut. El a fayesé na Kòrsou na kas di kunuku Bleinheim dia 25 di yüli 1872. Hermina tabata yu muhé di (presumiblemente) Adriaan van Groot Davelaar i Maria Pilar Gonzales.

Yunan di Johann Rudolf y Hermina tabata: Johannes Herman, Rudolph Adriaan, Maria Cornelia, Samuel Lodewijk, Jacob, Hendrik, Arnold Petrus i Willem Tell. Segun e registro di siudadano di e siudat di Zofingen, Lauffer a proveé ​​tur su yunan ku siudadania di e siudat ei.
Lauffer

**Lauffer** ta un fam di origen suiso ku presensia den Karibe Hulandes desde 1776. 

E por referi na:

## Hende

* Johann Rudolf Lauffer (1752-1833), gobernador di Kòrsou i Dependensianan (1796-1803)
* Minerva Lauffer (1957), artista visual di Kòrsou
* Pierre Lauffer (1920-1981), eskritor, poeta i papiamentista yu di Kòrsou. 
* Raynor (Raey) Lauffer, kantante kurasoleño i rei di tumba 2023

## Otro

* Fundashon Pierre Lauffer
* Premio Pierre Lauffer
Arnhem

**Arnhem** ta un siudat i munisipio den parti ost di Hulanda. E ta kapital di e provinsia di Gelderland i tin un poblashon di 165.896 habitante ku ta hasi'e un di siudatnan mas grandi di e pais. E siudat tin un área di 101,54 km², di kual 97,82 km² ta tera i 3,72 km² ta awa (31 di yanüari 2023).). E munisipio ta forma parti di e área metropolitano Arnhem-Nijmegen ku un poblashon kombiná di 774,506 habitante (31 di yanüari 2022).

Arnhem ta kategorisá komo un di e 22 "Antillengemeente" den Hulanda unda un porsentahe relativamente altu di antiano ta biba.
Beach tennis

**Beach tennis** ta un wega di bala cu ta combina elementonan di tennis y volleyball y ta wordo hunga riba santo (riba beach). E deporte ta wordo practica den mas cu 50 pais y ta gosa di maximo popularidad na Italia, Brasil y Spaña.

## Historia
Beach tennis a surgi na Italia na comienso di decada 1970 ora tenistanan durante nan vakantie na e pueblo di Comacchio a uza nan raket y e net di volleyball cu tabata instala riba playa pa hunga. Na 1976 a hunga e wega cu su reglemento actual na Torredembarra, un luga na costa mediteraneo 100 km pazuid di Barcelona, Spaña. E prome campeonato a tuma luga na 1978 na Torredembarra. Aunke originalmente tabata hunga solamente riba playa, awendia ta practica e deporte entre otro den club di tennis, gym, compleho turistico i stadionnan di santo. Federacion Internacional di Tennis (ITF) a reconoce beach tennis na 2010 y a cuminsa organisa torneonan regional y mundial na 2013.

## Karibe Hulandes
Awendia beach tennis ta wordo practica na e Islanan ABC. Na Aruba por a mira hungadonan riba beach for di aña 2000. Na 2012 Aruba a cuminsa organisa anualmente un torneo internacional di beach tennis, cu ta forma parti di e circuito di eventonan di ITF desde cu el a wordo reconoci pa ITF. Na Eagle Beach tin un stadion cu tribuna cu capacidad pa tres mil hende. Na april 2023 a tuma luga na Boneiro e prome torneo Copa ABC.

## Hungadonan destaca
 Jesica Orselli, Alejandro Pardini
 André Baran, Joana Cortez
 Francisca Zúñiga
 Alessandro Calbucci, Michaele Cappelletti, Giulia Gasparri, Luca Meliconi, Nicole Nobile
 Antomi Ramos, Julio Herranz
 Nicolás Gianotti
 Patricia Díaz, Ramón Guedez
Almere

**Almere** ta un siudat i munisipio den provinsia di Flevoland na Hulanda, situá na IJmeer (lago di IJ) den serkania di Amsterdam. E tin un poblashon di 223.183 habitante i un área di 248,77 km², di kual 129,19 km² ta tera i 119,58 km² ta awa (31 di yanüari 2023). E munisipio ta komparti frontera ku Lelystad, kapital di Flevoland i Zeewolde. 

Den e último tres dékada di siglo binti a plañeá e siudat pa bira un di dos siudat mayó na Flevoland. E promé kas a wòrdu kompletá na 1976 i na 1984 Almere a bira un munisipio. E siudat tin seis region ofisial: Almere Stad (supdividí den Almere Stad Oost, Almere Stad West i Almere Centrum), Almere Buiten, Almere Pampus (den desaroyo), Almere Haven, Almere Hout i Almere Poort. E bario históriko di Oostervaardersdiep no ta un region ofisial. Almere ta pertenesé na e área metropolitano di Amsterdam.

Almere ta kategorisá komo un di e 22 "Antillengemeente" den Hulanda unda un porsentahe relativamente altu di antiano ta biba.
Chando Pietersz

**Jorge Alexander (Chando) Pietersz** (☆ 1954 na Aruba) ta un docente, historiador, investigador y escritor Arubano.

## Bida
Chando Pietersz a nace na Aruba como yiu menor di Emilio Pietersz y Mina Maduro. E tin tres ruman muhe. Na 1974 el a obtene su HAVO diploma na Colegio Arubano. El a studia na Hulanda, den ciudadnan Den Haag y Leiden, y a gradua den historia riba e tesis tocante migracion di trahador den region di Caribe prome cu Guera Mundial II.

Pietersz a traha basta aña den enseñansa Arubano y tabata docente di historia, conrector y rector suplente na Colegio Arubano. Na aña 2011 el a baha cu pensioen. Den e periodo aki e tabata activo como sindicalista y na 1988 a wordo elegi presidente di sindicato di maestro di Aruba (SIMAR), como sucesor di Burny Every.

Su actividadnan como investigador ta enfoca riba topiconan relaciona cu Aruba y a saca un candidad di monografia y publicacion riba tereno di historia, incluso historia di enseñansa Arubano. E tabata e unico historiador profesional, banda di Johan Hartog, cu a publica prome cu aña 1987 basa riba investigacion di archivo. Den su buki *Aruba van een onderhorig eiland tot een zelfstandig land in het Nederlandse Koninkrijk: 1815-2015* (2016) e ta trata 200 aña di maneho hulandes pa cu Aruba, poni den contexto di e maneho pa cu e otro colonianan di Hulanda: Indonesia y Surnam. Pietersz tambe ta orador y ta duna charla riba temanan manera colonialismo y herencia di sclavitud na Aruba.

## Publicacionnan
* *Augustus scur : de roerige dagen van augustus 1977 op Aruba* (cu Evert Bongers, Heleen Bongers y Ramon Todd Dandare)
* 1985 - *De Arubaanse arbeidsmigratie: 1890 -1930* (KITLV/UNA, Leiden)  
* 2016 - *Aruba van een onderhorig eiland tot een zelfstandig land in het Nederlandse Koninkrijk: 1815-2015* (Unoca, Aruba)
* 2017 - *Burgerschap en bestuur Aruba: meedenken, meedoen en medeverantwoordelijk*
* 2019 - *Beknopt geschiedenis van het Arubaans Onderwijs: 1816-1970; De onstaansgeschiedenis van het Avondhavo/VWO: 1969-2019* (Unoca, Aruba)
Sint-Elisabeth Hospital

**Sint-Elisabeth Hospital** (SEHOS) tabata un hospital na Willemstad, Kòrsou, den bario di Otrobanda. A duna e hospital e nòmber di Santa Elisabeth di Hungria. For di 1954 hospital tin su imagen riba un mural di mosaiko, ku a wòrdu kreá pa e artista visual hulandes Charles Eyck (1897-1983).

E tabata e promé hospital general riba e isla ku, bou di nòmber di *St. Elisabeth Gasthuis*, a wòrdu funda dia 3 di desèmber 1855 dor di monseñor Ferdinand Kieckens ku ayudo di e sürnan Fransiskano di Breda. Arkitekto tabata Stephanus van der Pavert. Den komienso tabata duna kuido na pashèntnan di lepra i personanan ku un limitashon mental. Na 1956 e hospital a wòrdu ekspandé na banda sùitost ku un ala den estilo modernístiko di arkitekto Ben Smit.

E fasilitat a desaroyá den un hospital i instituto edukativo pa personal médiko i di kuido. Ku 740 kama SEHOS tabata e hospital mas grandi di Antias Hulandes i un di e dunadónan di trabou mas grandi di Kòrsou. 

E explotashon di e hospital tabata kai bou di Vereniging Sint Elisabeth Gasthuis, fundá na 1863 i despues likidá i remplasá pa Stichting Sint Elisabeth dia 6 di ougùstùs 1973.

Fin di 2019 a habri un hospital nobo, Curaçao Medical Center, banda di SEHOS, ku a wòrdu basha abou parsialmente, despues ku esaki a sera mesun aña. Pa e kompleho di SEHOS, ku un tereno di 18.500 m², ta buska un destino nobo. Na 2021 a presentá un masterplan pa desaroyo i transformashon di e kompleho. Na yüni 2025 fundashon Sehos a keda deklará bankarota. E insolvensia tabata resultado direkto di e falta di un areglo final ku pais Kòrsou, for di ken ta reklamá un demanda di 22,1 mion i un kompensashon di 57,6 mion.


Bezoek van prinses Juliana aan West-Indië. Curaçao. In het rooms-katholieke St. , Bestanddeelnr 935-1533.jpg|Bishita di prinsesa Juliana na SEHOS na 1944
Muurschildering in de kapel van het Elisabeth Gasthuis op Curaçao, KITLV 150035.tiff|Mural den e kapia di SEHOS
Ayaca

**Ayaca** (na Corsou/Boneiro: *ayaka*, na spaño *hallaca*) ta un cuminda tipico di Venezuela cu ta paketa den blachi di banana. E ta un di cumindanan nacional venezolano y probablemente a origina di e region di Orinoquia. Ayaca ta wordo tradicionalmente sirbi durante temporada di Pasco. Dor di migracion for di Venezuela el a bira tambe un cuminda tradicional di fin di aña na Islanan ABC, Islanan Canaria, Puerto Rico, Costa Rica, Spaña, Ecuador y e parti oriental di Cuba. 

## Islanan ABC
Ayaca ta considera di ta parti di e cushina antiano, en particular na e islanan ABC: Aruba, Boneiro y Corsou. Su preparacion ta un variante di e ayaca original venezolano. Ta traha e masa di hariña di maishi blanco cu salu, sucu, simia di anijs, keshi raspa, manteca y lechi. E masa ta wordo yena cu carni porco of galiña stoba, ham, selder, peterselie, promenton, cashupete, rasenchi, siboyin, augurk, piccalilly, pruim, alcapara y aceituna y segun gusto ta añadi pica.

## Galeria

Los colores de la Navidad en Venezuela (4179534542).jpg|Preparacion di e ingredientenan
Hojas para hallacas.jpg|Blachi di banana
Elaboración de hallacas 3.jpg|Preparacion di e masa
Venez 03.JPG|Yenamento di e masa
Making a Hallaca.JPG|Ayaca ta wordo herbe den awa
Plato navideño.JPG|Cuminda di Pasco tradicional Venezolano cu ayaca y "pan de jamon"
Mount Scenery

**Mount Scenery** ta un seru volkániko na Saba, isla den Karibe Hulandes. Su top tin un altura di 877 meter i ta e punta mas altu di e isla komo di Karibe Hulandes i Reino Hulandes. Desde e reforma konstitushonal di e islanan di Karibe Hulandes e ta tambe e punta mas altu di pais Hulanda. Dia 2 di sèptèmber 2019 a proklamá e seru for di altura di 550 meter pariba komo parke nashonal bou nòmber di *Mount Scenery Nature Park*.

## Geologia
Mount Scenery ta e kumbre di e stratovolkan di kua e isla di Saba a surgi. E último erupshon di e volkan tabata na 1640, poko promé ku e promé oropeonan a pisa tera riba e isla.  Aunke e ta inaktivo pa algun siglo e ta ainda konsiderá un peliger potensial. E volkan tin un forma kóniko i ta distinto for di e volkan The Quill na Sint Eustatius. Segun geólogonan e ta karece di un krater real; net bou di e top tin un pròp di lava, riba kual a forma un mondi di neblina.

## Turismo
E volkan ta un di e atrakshonnan turístiko mayó di Saba, despues di sambuyamentu. Por subi yega e kumbre via e ruta di "Mount Scenery hiking trail", ku ta ensera un trapi di no menos ku 1064 steps ku ta kuminsa na Windwardside. Riba dianan kla por mira desde e kumbre e siguiente islanan: Sint Eustatius, Montserrat i Sint Kitts i Nevis. Ademas for di e punta mas altu lo por mira e isla di Sint Maarten, Sint Barth i Anguilla.

Desde 2016 ta organisá anualmente e "Sea-to-Scenery Race", un kareda pa subi e top ku ta tuma lugá den e wikent pegá ku Dia di Saba.


Windwardside Village with Mount Scenery.jpg|Bista di e kumbre desde Windwardside
Mount Scenery.jpg|Mount Scenery den nubianan
Mount Scenery Hiking Trail Beginning (6550017271).jpg|Mount Scenery Trail
Third of the Way Up Mount Scenery Trail (6550015583).jpg|Na kaminda riba e trail


## Literatura
* 
* Mt. Scenery National Park - The Kingdom of the Netherlands, United Nations Environment Program (2018)
Sintáksis

**Sintáksis** (di griego antiguo *συν-* *syn-*, "hunto", i *τάξις* *táxis*, "areglo"), tambe konosí como e konosementu di frase, ta e área dentro di lingwístika teorétiko, kual den termino amplio ta enserá e estudio di tur loke tin di haber ku formulashon i struktura di (partinan di) un frase.

## Link eksterno
*  Opdrachten Syntaxis II (hulandes), Universidat di Groningen - Fakultat di Literatura
Saliña Sint Marie

**Saliña Sint Marie** ta un laguna na Kòrsou. E ta situá west den zona di Bandabou, net pafó di San Willibròrdu i 16 km nortwest di Willemstad, kapital di e isla. E ta un konosí komo kriadero pa e flamingo *(Phoenicopterus ruber)*, tambe konosí komo *chogogo* na Islanan ABC.

Durante e promé periodo kolonial hulandes a establesé ront di e bahia interior e plantashinan di Ref Sint Marie, Sint Marie Bieu (despues Hermanus), Jan Kok, San Sebastian i Porto Marie.
Triangel

**Triangel** ta un instrumento di perkushon ku ta wòrdu traha di un pida heru i ku ta wòrdu doblá den forma di un triángulo. Su grandura ta varia entre 20 i 30 centimeter. Na e punta ariba di e triangel tin un wowo kaminda e tokadó ta tene e instrumento. Na un otro punta di e triangel tin un pida habrí. E tokadó ta usa un stòki di heru i ta dal esaki na rant di e triangel pa forma zonido.

E instrumento ta di orígen oropeo i ta data for di siglo 14. Den Edad Media e tabata wòrdu usa pa selebrashonnan religioso unda su forma tabata simbolikamente representa e santa trinidat. Desde fin di siglo 18 e triangel ta e instrumento di perkushon mas importante den músika klásiko. Danki na su timbre kristalino i altu e instrumento ta distinguibel den un orkesta sinfóniko i den kual su ritmo ta fungi komo struktura.

## Karibe Hulandes
E triangel ta wòrdu usa den diferente género musikal típiko na Aruba, Boneiru i Kòrsou, manera tambú. Den e di dos mitar di siglo 19 el a hasi su entrada den orkestanan ku tabata toka músika bailable antiano. Ront di aña 1900 e triangel, huntu ku e matrimonial, a wòrdu añadi na muzik di zumbi. Awendia e ta un di e poko instrumentonan di antaño ku a sa di mantene su mes.
Chapi (instrumento musikal)

**Chapi** ta un hèrmènt pa trabou den kurá ku komunmente ta wòrdu usá komo instrumento musikal di perkushon pa kompañá e tambú. E instrumento ta konsisti di un pida hero, toká ku un bara di heru chikitu. 

## Uso musikal
E uso di e heru di chapi komo un instrumento di perkushon ta wòrdu hañá den kasi tur kultura agrikultural di Afrika. Su funshon ta idéntiko: pa duna kompañamentu rítmiko pa konhuntonan ku ta konsistí prinsipalmente di instrumentonan di perkushon. E chapi ta indiká e ritmo básiko denter di diferente tipo di tempu.

Pa toka chapi e tokadó ta tene e heru den un man ku su dùim den e buraku. Den e otro man e tin un bara di heru ku kual e ta dal'e rítmikamente. 

## Islanan ABC
Na Aruba, Boneiru i Kòrsou ta usa e chapi, entre otro, pa kompaña e instrumentonan di tambú. Su funshon ta similar na e agan, kual el a desplasá pa su sonido mas fuerte. 

Na Aruba, den temporada di karnaval e chapi ta forma parti di e músika di drumband típiko, konosí lokalmente komo asambeho, kaminda e ta duna un ritmo konstante ku ta stimula e ambiente festivo.
NAAM

Fundashon **NAAM**, ofisialmente **Stichting Nationaal Archeologisch en Antropologisch Memoriebeheer** (ingles: National Archeological Anthropological Memory Management Foundation)  i antes konosi komo *Nationaal Archeologisch en Antropologisch Museum*, ta un instituto pa konserba kultura di Kòrsou, Sint Maarten, Boneiru, Saba i Sint Eustatius. Su sede prinsipal ta na Johan van Walbeeckplein 13, Pietermaai den Willemstad, Kòrsou. 

## Historia
NAAM a wòrdu fundá 26 di mart 1998 dor di Antias Hulandes komo susesor di e *Archeologisch-Antropologisch Instituut Nederlandse Antillen* (AAINA), fundá na 1968. El a kambia nòmber despues pa *Nationaal Archeologisch en Antropologisch Museum* i na 2008 esaki a kambia pa *Stichting Nationaal Archeologisch en Antropologisch Memoriebeheer*. 

E organisashon a evolua di e tareanan tradishonal di explotashon di museo pa maneho di herensia kultural, tantu material komo inmaterial i inkluyendo investigashonnan arkeológiko i antropológiko. E ta produsí ademas materialnan edukativo pa plama konosementu di historia i herensia kultural, kual ta fortifiká e identidat kultural di e poblashon di e islanan den un perspektiva karibense.

## Kolekshon
NAAM ta poseé i mantené vários kolekshon antropológiko i arkeológiko importante. E kolekshon antropológiko ta wòrdu formá pa entre otro e kolekshon Brenneker-Juliana ku ta konta ku mas ku 3000 artefakto i e kolekshon di e famoso polítiko Doktor Da Costa Gomez. E parti oudiovisual di e kolekshon Brenneker-Juliana, konosí komo e kolekshon Zíkinzá, ta inkluí mas ku 1000 kantika i kuenta. E kolekshonnan di Antonius van Koolwijk i herensia di sklabitut ta parti di e kolekshon arkeológiko.

## Link eksterno
* Wèpsait ofisial di NAAM
Willem Usselincx

**Willem Usselincx** (☆ 1567 na Antwerpen, Belgica – † 1647 na Hulanda) tabata un comerciante, inversionista y diplomatico Belga. El a hunga un rol importante den e promocion di e relacion cu 'Mundo Nobo' cerca Hulandes y Sueconan. Usselincx tabata un di e fundadonan di West Indische Compagnie (WIC).

## Biografia
Usselincx a lanta na Antwerpen, un centro di comercio grandi e tempo ey. Den su hubentud, el a biaha pa Spaña, Portugal y Azores, caminda el a haya experencia comercial y diplomatico. E biahenan aki a pone e fundeshi pa su carera despues den comercio transatlantico.

Despues di regresa Hulanda rond di aña 1591, el a traha pa lanta un compania grandi pa comercio cu America. E compania aki a ricibi e nomber "West Indische Compagnie".

Alrededor di 1591, Usselincx a muda pa Hulanda, caminda el a haci un esfuerso pa establece un organisacion pa comercio cu America. Su vision a conduci na e fundacion di "West Indische Compagnie" (Compania Hulandes di West India, WIC) na 1621. Sinembargo, riba e tereno aki e tabata activo caba pa varios aña como pionero, embahador y inversionista.

WIC a ricibi un carta cu metanan similar na esnan di Compania Hulandes di Oost India (VOC): comercio di speserei, colonisacion, y explotacion cu ganashi di America y West Africa. Usselincx ta wordo considera un di e promotornan principal di e iniciativa aki.
Antwerpen

**Antwerpen** ta un siudat den region di Vlaanderen na Bélgika. E ta kapital i e siudat mas grandi di e provinsia di Antwerpen. E tin un superfisie di 204,51 km² i un poblashon di 536.079 habitante na 2023. Ku esaki e ta e siudat mas poblá di Bélgika.
1776

**1776**  tabata un schrikkeljaar ku a kuminsá riba un djaluna riba e kalènder gregoriano. E ta marka e di 1776 aña despues di Kristu; e di 776 aña di e di dos milenio; e di 76 aña di siglo 18 i e di shete aña di dékada 1770.

## A sosodé
**Yanüari**

**Febrüari**
 
**Mart**

**Aprel**
 
**Mei**

**Yüni**

**Yüli**
 
**Ougùstùs**
 
**Sèptèmber**

**Òktober**

**Novèmber**

**Desèmber**
 
## A nase
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**
 
**Sèptèmber**

**Òktober**

**Novèmber**

**Desèmber**

## A fayesé
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**

**Sèptèmber**

**Òktober**

**Novèmber**

**Desèmber**
Madison

**Madison** ta kapital di e estado merikano di Wisconsin. E tin 208.054 habitante segun senso di 2000 i ta e di dos siudat mas grandi di Wisconsin, despues di Milwaukee, ku ta situá 125 km ost di Madison. Madison ta kapital tambe di Dane County. E siudat ta alohá Universidat di Wisconsin, un di e universidatnan públiko prominente na Merka.

E siudat ta hiba e nòmber di James Madison (1751-1836), ko-fundadó di Merka i su di kuater presidente di 1809 te 1817.
Piscaderabaai

**Piscaderabaai**  ta un bahia na kosta sùit di Kòrsou. E ta situá 4 km nortwest di Otrobanda, distrito di e kapital Willemstad. E bahia tin un playa smal ku ta duna akseso na un laguna di e mesun nòmber. Den e área alrededor tabata antes establesí e plantashi di Piscadera.

E zona di Piscaderabaai ta ubiká Fort Piscadera, un di e ocho fòrti na Kòrsou, Carmabi i varios hotel.
Rancho (Aruba)

**Rancho** ta un bario historico di Oranjestad, kapital di Aruba. E ta situa cerca di Paardenbaai y tabata antes un pueblo di piscado. Rancho a evolua den un bario di Oranjestad, y ta forma parti di e ciudad desde fin di siglo 20, sinembargo a keda retene su caracter propio. E bario ta conoci pa su monumentonan y herencia cultural intangibel.

## Historia
Rancho tabata originalmente un asentamento di piscado, cu frontera cu Paardenbaai, Taratata, Socotoro y Oranjestad. Actualmente tin un diferencia di opinion tocante e lokalidad exacto di e frontera pariba direccion di Oranjestad. Na 1855 e area aki a wordo menciona pa prome biaha den e archivonan y na 1912 den e mapanan di e cartografo Hulandes, J.V.D. Werbata.

E pueblo tabata consisti di un cantidad di cas simpel, construi den un estilo similar na esun di e residentenan nativo indjan. E casnan aki tabata sirbi como acomodacion pa piscado y comerciantenan navegante, cu tabata trece nan mercancia, tanto legal como contrabanda, na tera aki.

Riba Ranchostraat tin un forno di calki di bloki cu ta data di alrededor di aña 1892, cu ta wordo considera como un di e monumentonan historico-industrial di mas importante na Aruba. Tambe tin un tanki di awa unico na Arendstraat, construi alrededor di aña 1905 dor di Cornelis Hendrik Eman y unda hende por a cumpra awa pa uzo domestico.

Ora Arend Petroleum Maatschappij a establece den e area di Eagle den cercania na fin di añanan 1920, Rancho a cambia rapidamente. Casnan di palo y piedra a wordo construi, incluyendo casnan di cunucu cu dak di siya den Koningstraat y Boliviastraat, y algun edificio monumental, cu tabata parce e landhuisnan na Corsou, pero significantemente mas chikito. Esnan mas conoci di esakinan ta e edificionan di Ecury y Henriquez den Schelpstraat, cu ta aloha Museo Arkeologico Nacional Aruba y oficina di Monumento Aruba (MBA).

Despues di e urbanisacion di Rancho, e bario a wordo agrega na Oranjestad pa fin di siglo binti. For di rond di e tempu ey, parti di e bario a bira pober y a bin ta luchando cu adictonan na droga y criminalidad.

## Fundacion Rancho
Fundacion Rancho a wordo funda na 2010 cu e meta pa proteha e bista di pueblo di Rancho y promove su historia y cultura. E fundacion ta maneha un centro di actividad den Koningstraat, cu tambe ta inclui un facilidad chikito di exposicion y documentacion y ta organisa actividadnan social y cultural.

## Algun monumento
* Forno di calki
* Museo Arkeologico Nacional Aruba
* Tanki di Awa

## Persona conoci
* Dundun Ecury (1888-1967), comerciante y empresario; su yiunan:
** Boy Ecury (1922-1944), luchador di resistencia
** Nydia Ecury (1926-2012), escritor y actriz
* Digna Laclé-Herrera (1925-2021), escritor y politico
* Boes Orman (1915-2013), futbolista  
* Benny Sevinger, politico
* Watty Vos (1937-2001), politico
Rancho

**Rancho** por referi na:
* un rancho, un lugá unda ta kria bestia, manera kabai
* Rancho, bario den Oranjestad, Aruba
* Rancho, zona panort di Groot Kwartier na noordkant di Kòrsou
* Fundacion Rancho, fundashon pa konserba konosementu di patrimonio arubano y di e bario di Rancho.
Napoleon Bonaparte

**Napoleon Bonaparte** (☆ 15 di ougùstùs 1769 na Ajaccio, Corsica – † 5 di mei 1821 na isla di Sint-Helena), batisá komo *Napoleone di Buonaparte*, tabata un general franses i diktador durante e último gobièrnunan di e Revolushon Franses. Komo Napoleon I e tabata emperador di e promé Imperio Franses di 2 di desèmber 1804 te 11 di aprel 1814. E tabata Rei di Italia (no tabata inkluí henter e península italiano) di 17 di mart 1805 te 11 di aprel 1814 i protektor di e 'Konfederashon di Rijn'. Su reforma legal, basá riba e codigo sivil  *Code Napeleon*, tabatin influensia grandi i permanente riba derecho na hopi pais, entre otro Hulanda i Bélgika. E ta wòrdu rekordá tambe pa su papel den e gueranan napoleóntiko ku el a okashoná i pa motibu ku el a asumí e título di emperador. E ta konsidera un di e komandantenan militar mas grandi den historia i su gueranan i kampananan ta wordu ainda studia na skolnan militar ront mundu. Sinembargo, historiadonan ta diskuti si e ta responsabel pa e gueranan napoleóntiko den kual entre tres pa seis mion hende a pèrdè nan bida. Napoleon a logra pa trese temporalmente bou di su mando gran parti di Oropa. 


Emblem of Napoleon Bonaparte.svg|Emblema di Napoleon
Coat of arms of Buonaparte.svg|Eskudo di Buonaparte


## Literatura
* Johan op de Beeck, *Napoleon*, 2014, vol. I, *Van strateeg tot keizer*, ISBN 9789022329115 i vol. II, *Van keizer tot mythe*, ISBN 9789022329979
* Bart van Loo, *Napoleon. De schaduw van de revolutie*, 2014, ISBN 9789023497059
* Andrew Roberts, *Napoleon de Grote*, 2015, ISBN 9782262079161
* Thierry Lentz, *Napoléon. Dictionnaire historique*, 2020, ISBN 9782262079161
* Patrice Gueniffey, *Bonaparte, 1769-1802*, Paris, Editions Gallimard, 2013, ISBN 2070769143 / ISBN 9782070769148
* Andries Van den Abeele, *Napoleon en Brugge*, den: Brugge die Scone, 2015 i 2016.

## Link eksterno
* Napoleonguide
* Seri di Napoleon
* International Napoleon Society
* Biografia
Fort-de-France

**Fort-de-France** ta kapital di e departamento ultramar franses Martinique. Na 2019 a siudat tabatin 76.512 habitante  i ta un di e siudatnan mas grandi den Karibe.

Na aña 1692 Fort-de-France a bira kapital di Martinique. 

Fort-de-France a kambia du nòmber vários biaha: e fransesnan a yama e luga Cul-de-Sac Royal (1635-1672), el a bira e parokia despues e siudat di Fort-Royal (1672-1793) antes di a bira Fort-de -la-République òf République-Ville despues di e Revolushon (1793-1794). E siudat a bolbe bira Fort-Royal  (1794-1807) i finalmente Fort-de-France for di 1807.
Fòrti

Un **fòrti** (derivá di franses pa "fuerte", di latin: *fortis*) ta un edifisio militar of kampamentu ku ta organisá komo defensa kontra atakenan di e enemigu i ku por akomoda un unidat militar. 

Konstrukshon di fòrtinan a tuma lugá desde siglo 17 te komienso di siglo 20. En prinsipio e edifisio militar ta outónomo, será i tin defensa na tur banda. E konstrukshon por konsisti di muraya, fortifikashon, kanal, kura di palo i tòrnu. En general fòrtinan tabata wòrdu agrupa pa konstituí parti di un sistema di defensa, ounke den kasonan spesial tin tambe fòrti konstruí spesial komo obra individual. 

## Forti den Karibe Hulandes
Den  teritorio di Karibe Hulandes e enfoke di e defensa tabata  primordialmente e protekshon kontra atakenan di e puerto sentral na Willemstad na Kòrsou i algun otro lugá pa anker. E protekshon mas fuerte tabata na boka di e bahia di Santa Ana, unda tabatin konstruí tres forti.
 
*: Fort Zoutman
*: Fort Oranje
*: Fort Amsterdam · Fort Beekenburg · Fort Nassau · Fort Piscadera · Fort Sint Michiel · Fort Waakzaamheid · Riffort · Waterfort
*  Sint Eustatius: Fort Oranje
Denver

**Denver** ta kapital di e estado merikano di Colorado desde 1876. E siudat ta situá na pia di e seronan "Rocky Mountains". Segun senso na 2020 e tin un poblashon di 715.522 habitante. E aglomerashon 'Denver-Aurora Metropolitan Area' ta konta mas ku 2,4 mion habitante, mientras henter e region 'Denver-Aurora-Boulder Combined Statistical Area' tin kasi 3 mion habitante.
Maishi grandi

**Maishi grandi** (*Zea mays*) of simplemente maishi, ta un espesie di mata ku ta originá di Amérika Sentral i ku ta pertenesé na e famia di yerbanan. Alrededor di 10.000 aña pasa e mata a wòrdu domestiká dor di e pueblonan indígena den sùit di Mexico. Maishi grandi ta e domestikashon direkto di e supespesie *Zea mays subsp. parviglumis*.

## Etimologia
Maishi ta un palabra derivá di e vershon spaño di *mahiz*, e palabra taino pa maishi grandi. Na ingles e ta konosí komo "corn". Den konteksto formal, sientífiko i internashonal ta usa komunmente "maize", loke ta e término ku e botanista Carl Linnaeus a indiká komo nòmber komun pa *Zea mays*.

## Uso i produkshon
Den hopi parti di mundu maishi grandi ta parti di e alimentashon básiko. Su produkshon mundial ta surpasá e produkshon di trigo i aros. Gran parti di e produkshon aki ta wòrdu usa komo kuminda pa bestia. Di maishi grandi ta traha hariña pa usa entre otro den tortilla i pan di maishi. Den Karibe e ta e ingrediente pa traha funchi.

E mata ta wòrdu kultiva ampliamente ront mundu. Na 2018 e produktornan mas grandi tabata:
Reina

Un **reina** ta un hefe di estado femenino di un reino, cual titulo ta basa riba e derecho propio di e monarca. Tambe na un esposa di un rey, cu ta ocupa e posicion di hefe di estado, ta otorga e titulo di reina of reina-esposa. Contrario na esaki, den Reino Hulandes e esposo di un hefe di estado femenino no ta titula "rey" sino prins-esposo. Esaki ta pa evita confusion ku e titulo *rey*, cu si ta ancra den constitucion hulandes.

Den fin di siglo 20 y comienso di siglo 21 Suecia, Noruega, Belgica, Hulanda, Dinamarca, Luxemburg i Reino Uni a cambia nan leynan di sucesion pa "apsoluto primogenito", esta e yiunan di un monarca tin preferencia irespecto nan sexo den secuencia di fecha di nacemento di mas bieu pa mas hoben.

E prome reina conoci ta farao Sobekneferu di siglo 18 y 17 antes di Cristo. Na 2015 Elizabeth II a bira e reina ku a sinta mas largu riba trono den historia mundial. Desde su morto na 2022 Margrethe II di Dinamarca ta e unico reina reinante.

## Reino Hulandes
Durante un periodo di mas di 100 aña Reino Hulandes a conoce cuater generacion di reina:
* 1890 - 1898: Emma (komo dirigente)
* 1898 - 1948: Wilhelmina
* 1948 - 1980: Juliana
* 1980 - 2013: Beatrix

## Galeria

Statue of Sobekneferu (Berlin Egyptian Museum 14475).jpg|Busto di farao Sobekneferu di antiguo Egipcio
Koningin Wilhelmina Radio Oranje II.jpg|Reina Wilhelmina di Hulanda ta papia na Radio Oranje (1940)
Hendes Majestæt Margrethe II, Danmarks Dronning, i Varde Kommune 01 (cropped).jpg|Reina Margrethe di Dinamarca (2016)
Calypso

**Calypso** of **Caiso** ta un genero musical caribense cu a origina na Trinidad y Tobago den comienso di e prome mita di siglo 19 y cu pa meymey di siglo 20 a plama na resto di e islanan den region di Caribe, incluso Caribe Hulandes y tambe na Venezuela. Su ritmo tin laso cu e *caiso* di West Africa y cu e kolonistanan franses den siglo 18 cu a trece e tradicion di carnaval for di e islanan frances. E baile ta den ritmo di dos cuart y ta caracterisa pa un figura di acompañamento estricto, contra cua ta pone un sincope den e melodia den forma di un di dos medida cu ta acentua adelanta. Calypso a evolua como un forma unico di musica durante temporada di Carnaval. 

E palabra calypso ta referi tanto na un ritmo caracteristico como un cantica cu letra. Musicalmente e ta un tipo di balada unda e letra ta trata temanan local di tur dia den un rima, tin biaha como forma di protesta. 

E calypso a wordo popularisa mundialmente dor di Harry Belafonte y su hit clasico *Banana Boat Song (Day O)*. For di calypso a sali multiple subgenero, manera soca (of soul-calypso) y ska.

## Principal cantante trinitario
*Attila the Hun
*Wilmoth Houdini
*Lord Melody
*Lord Invader
*Lord Kitchener
*Mighty Sparrow
*Mighty Spoiler
*Mighty Duke
*Calypso Rose
*Singing Sandra
*Black Stalin
*Chalkdust

## Caribe Hulandes
Calypso a yega e seis isla di Caribe Hulandes cu e migrantenan for di Caribe anglofonico; specialmente e refinerianan Shell (Corsou) y Lago (Aruba), cu a lanta den añanan 1920, a atrae un gran cantidad di trahado migrante for di region. Den transcurso di tempo el a bira un genero popular integrando den e celebracion local di Carnaval, sinembargo desde 1971 Corsou a scoge pa remplasa e calypso (na Ingles) pa e tumba carnavalesco (na Papiamento).

Cuna di calypso na Aruba ta San Nicolas, luga unda mayoria di e migrantenan tabata biba. E calypso ta e musica di steelband mas importante, pero tambe e ta wordo trece cu instrumentonan convencional, specialmente na unda e steelband no ta nativo. Na Aruba en particular e ta wordo toca pa e asina yama brass bands. Desde 1964 ta organisa competencia di calypso (na 2013 a cambia nomber pa caiso) durante temporada di Carnaval sacando e monarca di caiso di Aruba; e composicionnan Arubiano ta uni elementonan original di e genero cu influensianan cultural local. Algun cantante conoci ta Lord Cobashi, King Paul, Lord Boxoe, Young Quicksilver, Long Roy, Lord Cachete y Mighty Talent.

## Literatura
* Everand M. Phillips (2009), *The Political Calypso: A Sociolinguistic Process of Conflict Transformation*, Personal Power Unlimited, Port of Spain
* Michael Anthony (1997), *Historical Dictionary of Trinidad and Tobago*, Scarecrow Press, London, pag. 87
* Donald R. Hill (1993): *Calypso Calaloo: Early Carnival Music in Trinidad*. University Press of Florida, Gainesville.
* Raymond Quevedo (1983): *Atilla's Kaiso: A short history of Trinidad calypso*. University of the West Indies, St. Augustine, Trinidad.
San Willibròrdu

**San Willibròrdu** ta un pueblo den Bandabou, situá nortwest di Bullenbaai na un distansia di masomenos 25 km for di Willemstad, kapital di Kòrsou. E pueblo tin un edifisio imposante den estilo neogótiko, Misa San Willibròrdus. Desde ku e misa katóliko a wòrdu konsakrá na 1888, e pueblo ta karga e nòmber di San Willibròrdu; promé ku esei e tabata yama Mondi Afó, na hulandes *Buitenbosch*. Promé ku e misa padernan misionero a konstruí un kas pa wèrfano na 1858 i un skol na 1867. Segun e senso di 2011 e tin un poblashon di 588 habitante.

Net pafó di Willibròrdu tin algun saliña di salu, ku ta fuera di uso, entre otro esun di plantashi Ref Sint Marie, ku ta un di e plantashinan mas bieu di e isla. Di e plantashi ta resta awendia solamente algun ruina di muraya. Den e saliñanan ta mira regularmente flamingo, entre nan Saliña Sint Marie, konosi komo kriadero pa flamingo. Tambe tin den serkania un formashon di baranka konosí komo El Indjan. Na un distansia di algun kilometer west di San Willibròrdu ta situá dos bahia pitoresko: Porto Mari i Daaibooi, tambe konosi komo Daaibooi beach.

Antes tabatin un konekshon entre San Willibròrdu i Bullenbaai via Saliña Sint Marie i Boka Sint Marie.
Trinidad (isla)

**Trinidad** ta e isla mas sùit den Laman Karibe, situá 11 km panort di e kosta di Venezuela. E ta e isla mas grandi di e dos islanan ku ta konstituí pais Trinidad i Tobago. E otro isla Tobago ta situá 30 km nortost di Trinidad. Trinidad tin un área di 4828 km² i ta e di sinku isla mas grandi den region di Karibe. E tin un poblashon di 1.050.000 habitante. Su kapital ta Port of Spain ku 300.000 habitante.
Scarborough

**Scarborough** ta e kapital i siudat mas grandi di e isla di Tobago, parti konstituyente di pais Trinidad i Tobago. E tin alrededor di 17.000 habitante, un tersera parti di e poblashon di e isla. Na 1654 e siudat a wòrdu funda dor di 600 migrante di Zeeland (Hulanda), komo parti di e kolonia Nieuw Walcheren i atkerí mediante e Tratado di Paz di Westminster.  Su nòmber original tabata *Nieuw Vlissingen*, birando despues *Lampsinsburg*. Tras e konkista na 1762 di e isla pa e inglesnan e ta haya e nòmber *Scarborough*. Den e siudat ta establesé Fort King George, un fòrti konstruí entre 1777 i 1779. Scarborough ta e sede prinsipal di e Asamblea di Tobago, kual ta responsabel pa gobernashon lokal na e isla.
Jaburibari

**Jaburibari** ta un luga den e parti central di Aruba, den region di Paradera. E ta situa 6 kilometer di e capital Oranjestad. Jaburibari ta hiba e nomber di Sero Jaburibari, un elevacion di 83 meter cu ta un extension di e masivo di Sero Plat. E nomber Jaburibari ta di origen indjan.

Desde aña 1977 tin instala riba e sero na Jaburibari un tanki di awa cu ta forma parti di e red di distribucion di awa di WEB Aruba.

"Parke Jaburibari" of "Parke Curason" ta un compleho deportivo multifuncional na Jaburibari. Su facilidadnan ta inclui un parke infantil, hardin pa mucha, pista di 750 meter pa canamento y ciclismo, cancha di basketball bou dak, pista di BMX y di skateboard, estacionnan pa workout, iluminacion y veld di futbol cu yerba artificial cu ta carga e nomber *Cruyff Court Denzel Dumfries*.

Luganan den cercania ta Moko y Nuñe.
Tobago (isla)

**Tobago** ta un isla den e parti sùit di Laman Karibe, situá dilanti e kosta nort di Sur Amérika na e delta di riu Orinoco. E ta e isla mas chikitu di e dos islanan ku ta konstituí pais Trinidad i Tobago. E otro isla Trinidad ta situá 30 km sùitwest di Tobago. Tobago tin un área di 300 km² i un poblashon di 62.219 habitante. Su kapital ta Scarborough ku 17.000 habitante.
Paardenbaai

**Paardenbaai** (literalmente: *Bahia di Cabay*) ta un bahia situa na costa zuid di Aruba, na haltura di e capital Oranjestad. E bahia ta alrededor di 2 km largo y 600 m hancho y ta parcialmente cera dor di rifnan di coral y e islanan di coral di Oranjestad dilanti di e costa na un distancia di masomenos 240 m. Na e bahia di Paardenbaai ta situa e waf principal pa pasahero di Aruba.

## Historia
E nomber di e bahia ta data di e tempo di West Indische Compagnie, ora tabata transporta cabay di Venezuela pa e region. E fondo di e bahia tabata subi lentamente loke tabata facilita e carga y descarga di e animalnan.

## Mira tambe
* Cabaynan blauw
Alberto Fujimori

**Alberto Ken'ya Fujimori** (hapones: ; ☆ 28 di yüli 1938 na Lima - † 11 di sèptèmber 2024 na Lima) tabata un polítiko, profesor i ingeniero peruano di orígen hapones, kende tabata presidente di Peru di 28 di yüli 1990 te 22 di novèmber 2000. Frekuentemente deskribí komo diktador, Fujimori ta keda un figura kontroversial den polítika peruano. El a wòrdu sentensiá na 25 aña di prizòn pa abusonan di derechonan humano durante su presidensia, pero a sali di prizòn dia 6 di desèmber 2023 riba orden di e Korte Konstitushonal di Peru.